बस्ती बिच पन्तें दा घर बी इ’यै इक्कला हा, इस घर बर्त, नत्त, नित्त-नियम खूब होंदे। होंदे बी की नेईं। फल्वार जमीनां देईं उड़दियां, फल-फलूट बागै चा आई जंदा ते दुद्ध, देहीं, पनीर, कलाड़ियां घर धंदाला होने करी थ्होई जंदियां। मतलब ऐ जे हर चीजा दी ऐमनी ही, जे घाटा ऐ हा ता छड़ा दिनें धुप्प दा ते रातीं चाननी दा। इत्थै चन्न ते सूरज चढ़दे बी चिरें हे ते ढलदे बी सबेला हे, जि’यां कुसै सरकारी दफ़्तरा दे मलाजम होन।